Diari Oficial de la Generalitat Valenciana


Sumari del DOGV 9652, del 01-08-2023 (2023/8039)

RESOLUCIÓ de 2 de juliol de 2023, del secretari autonòmic d'Educació i Formació Professional, per la qual es determinen els mòduls susceptibles de desdoblament en els cicles formatius de grau mitjà i superior per al curs 2023-2024 i el procediment de sol·licitud en els centres privats concertats.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9652

Data del DOGV
:   01-08-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8039


Data del document
:   02-07-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * ensenyament professional
    * centre d'ensenyament

RESOLUCIÓ de 2 de juliol de 2023, del secretari autonòmic d'Educació i Formació Professional, per la qual es determinen els mòduls susceptibles de desdoblament en els cicles formatius de grau mitjà i superior per al curs 2023-2024 i el procediment de sol·licitud en els centres privats concertats. [2023/8039]  
La Llei 9/2022, de 30 de desembre, de pressupostos de la Generalitat per a l'exercici 2023, estableix en el seu article 11 que l'import del mòdul econòmic per unitat escolar, a l'efecte de distribució de la quantia global dels fons públics destinats al sosteniment dels centres concertats per a l'any 2023, és el fixat en l'annex I d'aquesta llei.  
  
Així mateix, aquest article, en el seu apartat 4, especifica que «els centres que disposen de concert en cicles formatius de grau mitjà o superior i en els supòsits en què estiga previst desdoblament en els mòduls corresponents, podran fer ús de les hores que corresponguen per aquest concepte sols quan s'acredite que el cicle formatiu té matriculades un mínim de 20 persones amb assistència efectiva en el mòdul en qüestió. Aquestes hores se sumaran a les contingudes en el mòdul econòmic, que estan indicades en el paràgraf anterior. En el cas que un centre tinga concertades diverses unitats del mateix cicle en un mateix curs i complida la normativa en matèria de ràtios alumnat/unitat, podran desdoblar el mínim d'unitats possible.  
En el cas de les cooperatives que estiguen acollides al règim específic de finançament, la conselleria competent en matèria d'educació establirà el mòdul màxim a percebre pels centres, segons les hores previstes en cada cicle formatiu en concepte de desdoblament, d'acord amb els criteris establits en el paràgraf anterior».  
D'acord amb l'article 17.3 de l'Ordre 69/2015, de 25 de juny, de la Conselleria d'Educació, Cultura i Esport, per la qual s'estableixen els criteris per a la dotació de plantilles i per a la determinació de condicions de treball del professorat dels centres docents públics que imparteixen ESO, Batxillerat i Formació Professional, dependents de la conselleria competent en matèria d'educació (DOGV 7560, 30.06.2015), «anualment, es publicarà per mitjà d'una resolució de la secretaria autonòmica competent en matèria d'educació, i, a falta d'això, per l'òrgan competent en matèria de formació professional, la relació de mòduls i/o especialitats de professorat dels cicles formatius la dedicació horària dels quals és susceptible de desdoblament, i s'incrementarà, si és necessari, la plantilla dels centres per a impartir-los; s'entén que, si no es publica, es mantindrà la relació publicada per última vegada».  
  
La Resolució de 2 de desembre de 2022, del secretari autonòmic d'Educació i Formació Professional, per la qual es publica la relació d'especialitats de professorat per cicles formatius de Formació Professional la dedicació dels quals és susceptible de desdoblament en centres públics, i la seua actualització per la Resolució de 19 de juny de 2023, del secretari autonòmic d'Educació i Formació Professional, estableix un sistema de desdoblament basat en la relació d'especialitats de professorat dels cicles formatius la dedicació horària setmanal dels quals és susceptible de desdoblament, així com la distribució i la quantificació d'aquests, però, atés que el sistema de pagament delegat derivat del concert educatiu requerix l'especificació del mòduls susceptibles de desdoblament, a banda de les especialitats de professorat, es fa necessari dictar resolució específica per als centres que disposen de concert en cicles formatius de grau mitjà o superior en el curs 2023-2024, així com establir el procediment per a la seua sol·licitud i resolució.  
  
A tal efecte, i per tal de determinar-ho, s'ha demanat informe a la Direcció General de Formació Professional i Ensenyances de Règim Especial, el qual consta en l'expedient.  
Per tot això, vista la proposta director general de Centres Docents, de conformitat amb la aquesta, d'acord amb tot el que s'ha dit anteriorment, resolc:  
  
Primer  
Determinar la relació de mòduls de cicles formatius de grau mitjà i superior la dedicació horària dels quals és susceptible de desdoblament, així com la seua distribució i quantificació, a aplicar en el curs 2023-2024 en els centres privats que disposen de concert, i que es recullen en l'annex I.  
  
Segon  
Establir el termini de presentació de la sol·licitud d'hores de desdoblament pels interessats del 30 de setembre al 10 d'octubre de 2023.  
  
Aquestes sol·licituds contindran el codi del centre, denominació específica, relació de cicles formatius, unitats concertades, grau, mòdul, curs i nombre d'alumnes matriculats en cadascun dels mòduls per als quals se sol·liciten hores de desdoblament. S'hi detallarà el nombre d'alumnes per curs i unitat en cada mòdul susceptible de desdoblament.  
  
Les sol·licituds es presentaran exclusivament a través de la plataforma informàtica de sol·licitud i control de documentació OVICON, mitjançant el procediment específic habilitat a aquest efecte.  
  
Tercer  
Les sol·licituds es valoraran prèvia comprovació de la matrícula efectiva a data 30 de setembre de 2023, de l'alumnat que consta d'alta en els mòduls dels cicles formatius objecte de la sol·licitud, a través dels mitjans informàtics de gestió del sistema educatiu a disposició de l'Administració competent en matèria educativa ITACA.  
Les unitats que no aconseguisquen un nombre mínim de 20 alumnes no seran susceptibles de desdoblament en els mòduls establits pel resolc primer d'aquesta resolució.  
En cas que un centre tinga concertades diverses unitats del mateix cicle en un mateix curs i complisca la normativa en matèria de ràtios alumnat/unitat, podran desdoblar el mínim d'unitats possible.  
  
  
Quart  
Realitzada la comprovació indicada en l'apartat tercer, es dictarà resolució per la secretaria autonòmica amb competències en matèria d'Educació i Formació Professional que aprove, si escau, el pagament de les hores de desdoblament dels mòduls dels cicles formatius que corresponguen a cada centre.  
  
Cinqué  
En un termini de deu dies des de la publicació de la resolució en la qual consten les hores de desdoblament dels mòduls dels cicles formatius, s'haurà de presentar la documentació necessària per a la inclusió en nòmina de pagament delegat de les citades hores, a través de la plataforma informàtica de sol·licitud i control de documentació OVICON, conforme es detalla en l'Ordre 2/2019, de 17 de gener, de la Conselleria d'Educació, Investigació, Cultura i Esport, per la qual es desenvolupa el règim de concerts educatius i es regula el sistema de pagament delegat dels centres docents privats concertats de la Comunitat Valenciana, de cadascun dels docents, especificant-se en el contracte que es presenta a aquest efecte de donar d'alta les hores de desdoblament dels mòduls dels cicles formatius.  
No es mecanitzarà la documentació presentada abans d'aquest termini.  
  
Sisé  
Aquesta resolució serà objecte de publicació en el Diari Oficial de la Generalitat Valenciana.  
  
De conformitat amb el que s'estableix en els articles 112, 123 i 124 de la Llei del procediment administratiu comú de les administracions públiques, i 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant els òrgans que s'indiquen a continuació:  
a) El recurs potestatiu de reposició s'haurà d'interposar davant de la consellera d'Educació, Cultura i Esport en el termini d'un mes a comptar des de l'endemà de la publicació d'aquesta resolució en el Diari Oficial de la Generalitat Valenciana.  
b) El recurs contenciós administratiu s'haurà d'interposar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació d'aquesta resolució.  
  
València, 2 de juliol de 2023.- El secretari autonòmic d'Educació i Formació Professional: Miguel Soler Gracia.